Illueca: 'Gandia serà col·laborador essencial de l'Institut de Crèdit Oficial (ICO) i un model a seguir per a altres ciutats'
04 abril 2025

## Illueca: 'Gandia serà col·laborador essencial de l'Institut de Crèdit Oficial (ICO) i un model a seguir per a altres ciutats'04 abril 2025Última actualització: 04 abril 2025

![](../gestion/img/ecb0ffc8e33f7595f441b2c7c9afa62d9e7b1b371d91fe6b9eeb36eaf0b52ee4.jpg)  
  

**Manuel Illueca,** president de l'Institut de Crèdit Oficial (ICO), ha visitat aquest matí Gandia on ha impartit la conferència **"Instruments de Finançament per al Desenvolupament Empresarial"**, que s'ha celebrat en l'Urbalab i on, juntament amb l'alcalde **José Manuel Prieto**, ha abordat les diferents possibilitats de finançament que l'ICO pot oferir per al creixement i desenvolupament de les empreses i el teixit productiu.

En la trobada, on ha assistit un ampli grup d'empresaris i representants empresarials de diversos sectors de Gandia i la Safor, Illueca ha incidit en el fet que la nostra ciutat es convertirà en un col·laborador essencial de l'organisme públic, i en un model a seguir per part d'altres ciutats.

Prèviament, Illueca ha sigut rebut a l'Ajuntament per l'alcalde de Gandia; el regidor d'Hisenda, Patrimoni, Inversions i Grans Projectes, **Salvador Gregori**; la regidora de Promoció Econòmica, **Elena Moncho**; així com pels portaveus dels grups municipals. A continuació, el president de l'ICO ha signat en el Llibre d'Honor de la Ciutat i ha atés els mitjans de comunicació junt amb la primera autoritat municipal.

En primer lloc, Prieto ha volgut agrair a Illueca la seua visita a la nostra ciutat i ha subratllat que Gandia travessa un moment de màxim dinamisme econòmic, amb un increment rècord de població i afiliació a la Seguretat Social, la qual cosa confirma la seua capacitat d'atracció d'inversions i generació d'ocupació. "_Gandia és una ciutat que garanteix estabilitat en un context internacional complex com el que estem vivint en les últimes setmanes. Aquesta estabilitat és una garantia de prosperitat per als nostres ciutadans i empreses_", ha afirmat.

L'alcalde ha assegurat que la col·laboració amb l'ICO es presenta com “_una oportunitat clau per a impulsar projectes estratègics a la ciutat_”. Entre ells, Prieto ha destacat la necessitat de fomentar la construcció d'habitatge assequible i de protecció pública, un repte prioritari per a l'administració local, que ha posat en marxa el **Pla Vivenda** sota el paraigua de l'estratègia **Avant Gandia**. "_Estem treballant en noves fórmules de col·laboració, des de l'impuls a la inversió privada fins a la cessió de sòl municipal per al desenvolupament de projectes residencials_", ha explicat.

A més, l'alcalde ha ressaltat la importància del suport financer als joves i emprenedors, assenyalant que l'ICO ofereix avals a menors de 35 anys per a facilitar l'accés a l'habitatge i línies de crèdit per al creixement empresarial. "_És fonamental que les nostres empreses i ciutadans tinguen accés a instruments de finançament que els permeten prosperar i generar riquesa en el nostre territori_", ha apuntat.

Per la seua banda, el president de l'ICO ha destacat l'estreta col·laboració que l'entitat mantindrà amb l'Ajuntament per a fomentar el desenvolupament econòmic, social i cultural de la ciutat. Illueca ha subratllat que Gandia es convertirà en un "_model a seguir en la cooperació entre administracions públiques i l'ICO_”, facilitant l'accés a finançament per a empreses, autònoms i ciutadans.

“_La col·laboració entre l'ICO i l'Ajuntament de Gandia serà un referent per a altres corporacions locals que busquen impulsar el desenvolupament econòmic a través del finançament públic. A més, estem convençuts que la dimensió cultural d'aquesta cooperació aportarà un valor afegit a la ciutat i als seus ciutadans_”, ha afirmat Illueca.

Durant la seua intervenció, el president de l'ICO ha remarcat el paper clau que juga l'entitat en l'economia espanyola, proporcionant liquiditat i suport financer en moments d'incertesa. A més, ha assenyalat que es continuarà impulsant el finançament d'habitatge assequible, amb línies d'avals que ja han permés la concessió de prop de 3.000 operacions en tota Espanya, amb una forta implantació a la Comunitat Valenciana.

En l'àmbit autonòmic, Illueca ha anunciat que l'ICO tindrà representació permanent a la Comunitat Valenciana per a reforçar el contacte amb empreses i administracions i facilitar l'accés als seus productes financers.

  

### Cultura i desenvolupament: un pilar de la col·laboració amb l'ICO

Més enllà de l'àmbit econòmic, l'alcalde de Gandia ha subratllat el valor de la dimensió cultural de l'ICO i el seu potencial impacte en la ciutat. Prieto ha expressat el seu interés a enfortir la presència de la Fundació ICO a Gandia i explorar noves oportunitats per a albergar exposicions i esdeveniments culturals de gran rellevància. "_La nostra ciutat és un referent cultural i volem aprofitar al màxim les sinergies amb l'ICO per a enriquir la nostra oferta. La possibilitat de comptar amb exposicions del gran fons artístic de la Fundació ICO seria un impuls extraordinari per al nostre posicionament com a capital cultural"_, ha afirmat Prieto.

En aquest sentit, Illueca ha ressaltat la vessant cultural de l'ICO, subratllant el compromís de l'entitat amb la promoció de l'art i la cultura a través de la Fundació ICO i el Museu ICO, i ha avançat que s'està treballant en la possibilitat d'organitzar una exposició a Gandia en els pròxims mesos, la qual cosa reforçarà l'oferta cultural de la ciutat i acostarà a la ciutadania una part del patrimoni artístic que gestiona l'ICO.